|  |
| --- |
| № исх: 16-10/1894 дз от: 25.05.2023  № вх.1829//16-10/1894дз/ДС-107 от: 25.05.2023 |

**Қазақстан Республикасы**

**Парламенті Мәжілісінің**

**депутаттарына**

(тізім бойынша)

*2023 жылғы 27 сәуірдегі*

*№ ДС-107*

**Құрметті депутаттар!**

«Ы.Алтынсарин атындағы Арқалық педагогикалық институты» коммерциялық емес акционерлік қоғамына *(бұдан әрі – Институт)* университет мәртебесін беруге, оған жоғары оқу орнынан кейінгі білім беру бағдарламаларын іске асыруға құқық беруге және оны 20 Академиялық артықшылық орталықтарының тізбесіне енгізуге қатысты депутаттық сауалды қарап, мынаны хабарлаймыз.

«Білім туралы» Заңға *(бұдан әрі – Заң)* сәйкес білім беру ұйымының мәртебесі (типі, түрі) Заң нормаларын, **білім беру қызметін лицензиялау кезіндегі біліктілік талаптарын**, **тиісті үлгідегі білім беру ұйымдары қызметінің үлгілік қағидаларын** ескере отырып айқындалады.

Заңға сәйкес университеттің институттан айырмашылығы **әртүрлі салалар бойынша** ғылыми-педагогикалық қызметті, кадрлар даярлауды, **іргелі және (немесе) қолданбалы ғылыми зерттеулерді жүзеге асырады және жетекші ғылыми-әдістемелік орталық болып табылады.**

Қазіргі уақытта Ғылым және жоғары білім министрлігі *(бұдан әрі – Министрлік)* Институттың өтініші мен растайтын құжаттарының магистратура үшін білім беру қызметін лицензиялау кезінде қойылатын біліктілік талаптарына сәйкестігіне сараптама жүргізуде *(«7M015-Жаратылыстану пәндері бойынша педагогтерді даярлау», «7M016-Гуманитарлық пәндер бойынша педагогтерді даярлау», «7M017-Тілдер және әдебиет бойынша педагогтерді даярлау»).*

Мемлекет басшысының тапсырмаларын орындау мақсатында Министрлік 2023 – 2026 жылдар кезеңінде «Академиялық артықшылық орталықтары» жобасын *(бұдан әрі – Жоба)* іске асыру бойынша жұмыс жүргізуде.

Қазақстан Республикасының жоғары оқу орындарының бәсекеге қабілеттілігін арттыру және оңтайландыру жөніндегі кеңесі жоғары және жоғары оқу орнынан кейінгі 20 білім беру ұйымының *(бұдан әрі – ЖЖОКБҰ)* тізбесін бекітті, олардың негізінде зерттеу экожүйесін қалыптастыру, инновациялық зертханаларды құру, оқыту және ғылыми зерттеулер жүргізу үшін инфрақұрылымды дамытуға арналған Академиялық артықшылық орталықтары *(бұдан әрі – Орталықтар)* құрылатын болады.

Тізбеге 15 өңірлік және 5 педагогикалық ЖЖОКБҰ, **оның ішінде Институт енгізілді.**

Өңірлік жұмыс топтары жергілікті атқарушы органдар, жұмыс берушілер және «Атамекен» ҰКП өңірлік кәсіпкерлер палаталары өкілдерінің қатысуымен 20 ЖЖОКБҰ-ның даму жоспарында көзделген Орталықтардың академиялық, ғылыми және материалдық-техникалық базасын дамыту жөніндегі ұсыныстарын қалыптастырды.

Бүгінгі таңда 20 Орталықтың мемлекеттік инвестициялық ұсыныстары әзірленді, оларға Ұлттық экономика министрлігінің оң қорытындылары алынды, сондай-ақ қаржылық-экономикалық негіздемелер әзірленуде.

Бұл ретте, Жобаны іске асыру **өңірлік және республикалық маңызы бар 20 ЖЖОКБҰ-ның мәртебесін**, оның ішінде Институт мәртебесін дамытуды көздейді, бұл оның магистратура және PhD докторантура бағдарламаларын кейіннен іске асыруын да көздейді.

2018 жылдан бастап жоғары оқу орындарына академиялық және басқарушылық дербестік заңнамалық[[1]](#footnote-1) түрде берілді, бұл жоғары оқу орындарына білім беру бағдарламаларын дербес әзірлеуге және бекітуге, оның ішінде жоғары оқу орнынан кейінгі білім беруді, ЖЖОКБҰ даму стратегиясын әзірлеуге және т.б. мүмкіндіктер беретінін атап өткен жөн.

Институттың даму жоспары шеңберінде 2025 жылға дейінгі кезеңде материалдық-техникалық базаны, ғылыми-зертханалық кешенді күшейтуді, жаңа білім беру бағдарламаларын енгізуді, академиялық ұтқырлық орындарының санын ұлғайтуды, шетелдік ғалымдарды тартуды көздейді. Бұл Институтты одан әрі және кезең-кезеңмен университет мәртебесіне дейін қайта құруға мүмкіндік береді.

Жалпы, Жобаны іске асыру жөніндегі шаралар Білім беруді және ғылымды дамытудың 2029 жылға дейінгі тұжырымдамасында[[2]](#footnote-2) көзделген.

Жобаны іске асыру бойынша жұмыс жалғасуда және Үкіметтің тұрақты бақылауында.

**Ә. Смайылов**

*М.К. Көрпебаев*

*т.: 74-50-49*

1. ### «Қазақстан Республикасының кейбір заңнамалық актілеріне жоғары оқу орындарының академиялық және басқару дербестігін кеңейту мәселелері бойынша өзгерістер мен толықтырулар енгізу туралы» 2018 жылғы 4 шілдедегі Заңы.

   [↑](#footnote-ref-1)
2. Қазақстан Республикасы Үкіметінің 2023 жылғы 28 наурыздағы № 248 қаулысымен бекітілген. [↑](#footnote-ref-2)